[Foto’s] Kaapse winkelsentrum ontruim weens brandDie Cape Quarter-winkelsentrum in Groenpunt (Foto: Verskaf) ŉ Bekende winkelsentrum in Kaapstad moes Dinsdagoggend inderhaas ontruim word ná ŉ brand op die eerste verdieping uitgebreek het. Theo Layne, die stad se nooddienste-woordvoerder, het aan Maroela Media bevestig die brand het Dinsdagoggend by die Alforno Café and Bistro van die Cape Quarter-winkelsentrum in Napierstraat in Groenpunt uitgebreek. Layne sê die brand het by die geleidingsmateriaal, wat die uitlaatpyp met die dak heg, van die pizza-oond ontstaan. Dit is egter nog nie bekend wat die brand veroorsaak het nie. “Die gebou is ontruim voor die nooddienste op die toneel aangekom het. Nooddienswerkers het daarna vinnig geslaag om die brand grootliks te blus, en die mense is weer in die sentrum toegelaat,” het hy gesê. Layne het ook gesê daar is geen beserings opgedoen nie. “Daar is egter baie vuur-, rook- en waterskade aan die winkel, maar die omvang van die skade is nog nie bekend nie. Verdere ondersoek sal hopelik ŉ verklaring kan gee vir die oorsaak van die brand.”